የኔ ሥጋት ተዳክሞም ቢሆን ያደፈጠው የሕወሓት ወጥመድ ውስጥ እንዳንገባ ነው፡፡ ለዚህ አውሬ ቡድን በጭራሽ ምንም ክፍተት መፍጠር የለብንም፡፡ ከልብ በመጨነቅ ትችትና ነቀፌታ የምትሠነዝሩ ወገኖች (አጀንዳ ተነጠቅን /ለነገሩ አገራዊ ፈትለ ነገር ላይ ማንም የሞኖፖል መብት የለውም/፣ ተቃዋሚነታችን ትርጕም አጣ ወዘተ. በማለት ድብቅ ፍለጎት ያላቸው አካላት እንደተጠበቁ ሆነው) ሥጋት ጠ/ሚ ዓቢይ የዘረኛውን የወያኔ ትግሬ አገዛዝ ባለበት ሁኔታ ለማስቀጠል እየሠራ ያለ አስመሳይ ነው ወይም ይህን ዓይነት አደገኛ ተልእኮ ላለመያዙ ምንም ዋስትና የለንም የሚል ነው፡፡ አያድርገውና ይሄ ቢሆን በእናንተ በኩል የመጠባበቂያ ዕቅድ አዘጋጅታችኋል ወይ? ከአሉባልታው ይልቅ ሊሆኑ ይችላሉ ተብለው ለሚገመቱ ማናቸውም ዓይነት ክስተቶች ራስን ማዘጋጀቱ አይሻልም? እውነቱን ለመነጋገር ይህን የኋለኛውን ሥጋት በተጨባጭ ማስረጃዎች አስደግፎ ያቀረበ ቡድንም ሆነ ግለሰብ አላየሁም፡፡ እንዲህ ዓይነቱ የመላምት ጽሑፍም ሆነ ንግግር የሕዝብን ልብ ከመክፈል፣ ከማዘናጋት፣ ውዥንብር ከመፍጠርና ተስፋ ከማስቆረጥ የተለየ ፋይዳ ያለው አይመስለኝም፡፡ በተለይም አንድ ካገር ሸሽቶ የወጣ የወያኔ ደኅንነት የቀድሞ አባል በቅርቡ የሰጣቸው ቃለ መጠይቆች ገንቢ ሆነው አላገኘኋቸውም፡፡ የወያኔ ደኅንነት ተቋምን፣ ምንም አቅም የሌለው ጠ/ሚ ዓቢይ ቀርቶ የሕወሓት ዋና ሰዎች እንኳን ሊነኩት የማይቻላቸው አይበገሬ ድርጅት አድርጎ ሥሎልናል፡፡ ይህ ግለሰብ ከወያኔ ተፋትቶ ወጣሁ ቢልም በወያኔ ደኅንነት አባልነት ዘመኑ በአገርና በሕዝብ ላይ ምን ጥፋት/ወንጀል እንደሠራ ለጊዜው ማስረጃ በእጃችን ስለሌለ አናውቅም፡፡ (መቼም የወያኔ ደኅንነት የአገርና የሕዝብ አለመሆኑን በሚገባ ያውቀዋል) ይህ የወያኔ ትግሬ የግል ተቋም ወያኔ በምድረ ኢትዮጵያ ቆሻሻ እና ነውረኛ ድርጊቶችን የሚያስፈጽምበት በአመዛኙ የኅሊና ቢሶች ስብስብ እንደሆነ ላለፉት 27 ዓመታት ከተፈጸሙት ግፎችና በደሎች ማንም ኢትዮጵያዊ የሚገነዘበው ነው፡፡ ታዲያ የዚህን ግለሰብ ንጽሕና ማን መሠከረለት? እጁ እንደወያኔ በንጹሐን ኢትዮጵያውያን ደም ተጨማልቆ ከሆነ የፈጸመውን ጥፋት አምኖና ከልቡ ተጸጽቶ የኢትዮጵያን ሕዝብ ይቅርታ ጠይቋል ወይ? የሚናገረውን ሁሉ በማስረጃ እንዲያስደግፍ ሲጠይቅ በስሜታዊነትና እኛ ተራ ዜጎች ስለወያኔ ደኅንነት በእኛና በወገኖቻችን ደርሶብን ካየነው/ከሰማነው እንዲሁም በመላምት ከምንናገረው የተለየ ነው ለማለት አያስደፍርም፡፡ በማስረጃ የነጠረ ሐቅ ይዞ ሳይመጣ እሱ ሕይወቱን ለማትረፍ (በዚህ ምክንያት ወጥቶ ከሆነ) ሸሽቶ ቀሪው የኢትዮጵያ ሕዝብ በአረመኔዎች ጥይት እንዲያልቅ የእልቂት ጥሪ ለማድረግ ምን የሞራል ብቃት አለው?
